เธอลำเอียง
&#8220;น้ำท่วมพี่ว่าดีกว่าฝนแล้ง&#8221; นี่คือเนื้อเพลงอมตะที่โด่งดังมากในอดีต และจะมีการนำมาร้องทุกครั้งที่มีสถานการณ์น้ำท่วม
8 ต.ค. 2554

“น้ำท่วมพี่ว่าดีกว่าฝนแล้ง” นี่คือเนื้อเพลงอมตะที่โด่งดังมากในอดีต และจะมีการนำมาร้องทุกครั้งที่มีสถานการณ์น้ำท่วม
โดย..สปาย 008
แต่สปาย 008 ว่า ไม่ดีเลยทั้งสองอย่าง เพราะว่าทำให้ประชาชนเดือดร้อนกันขนานใหญ่ 
สำหรับธนาคารพาณิชย์ทุกแห่ง ก็ได้รับผลกระทบจากปัญหาน้ำท่วมกันอย่างทั่วหน้า จึงได้มีการวางแผนฉุกเฉินรับมือกันอย่างเข้มข้น
แบงก์กสิกรไทยลงทุนหนุนตู้นิรภัยในห้องมั่นคง ที่อยู่ในสาขาที่ถูกน้ำท่วม เพื่อไม่ให้ทรัพย์สินลูกค้าเสียหาย ส่วนธนาคารกรุงเทพสบายหน่อยที่ตู้นิรภัยไม่ต้องไปทำอะไรมาก เพราะส่วนใหญ่จะอยู่บนชั้นสองของอาคารสาขา
ที่หนักที่สุดเห็นจะเป็นระบบคอมพิวเตอร์ออนไลน์ ที่จะต้องเซฟสุดๆ ด้วยการเตรียมพร้อมยกสาย เปลี่ยนปลั๊กไฟให้สูงพ้นน้ำและมีเซฟทีคัทตัดไฟทันทีที่มีความชื้น 
ส่วนตู้เอทีเอ็ม ซึ่งเป็นที่หมายตาของเหล่ามิจฉาชีพ ธนาคารกรุงไทยลงทุนถอดตู้ออกจากบริเวณน้ำท่วมไปเลย เพราะกลัวตู้จะเสียหาย แต่ธนาคารอื่นติดตู้ไว้อย่างเดิม เพียงแต่ไม่ใส่เงินเพราะเกรงจะมีการมางัดแงะ แต่ตู้เอทีเอ็มที่มีเงินสดสำรองให้ชาวบ้านมากดเงินไปใช้ก็คือที่สำนักงานสาขา 
นอกจากนี้ ก็ใช้กระสอบทรายกั้นน้ำไม่ให้ไหลเข้ามาในอาคาร พร้อมสูบน้ำออกถ้ามีน้ำแอบไหลเข้ามา 
แหล่งข่าวจากสมาคมธนาคารไทย เปิดเผยว่า ชาวบ้านต่อสะพานไม้โยงใยเดินไปมาตามแหล่งการค้าต่างๆ รวมทั้งเข้ามาในธนาคารด้วย ซึ่งธนาคารมีการสำรองเงินใส่ตู้เอทีเอ็มให้ประชาชนมากด รถเข้ามาไม่ได้ก็ใส่เรือขนเงินเข้ามา เพื่อไม่ให้ชาวบ้านเดือดร้อน 
แต่ธนาคารไม่สามารถรับคนมาอาศัยในสาขาได้ นอกจากครอบครัวของพนักงาน เนื่องจากเป็นเรื่องของความปลอดภัย แต่ทุกธนาคารก็ยินดีที่จะช่วยประชาชนอย่างเต็มที่ 
ว่าแต่ที่ รมว.คลัง ธีระชัย ภูวนาถนรานุบาล ขอสมาคมช่วยสนับสนุนงบประมาณร่วมกับกระทรวงการคลัง ช่วยผู้ประสบภัยที่ จ.ลพบุรี ซึ่งเป็นพื้นที่ที่นายกฯ ยิ่งลักษณ์มอบให้ดูแล นายแบงก์เค้าว่าดูมันจะลำเอียงยังไงๆ อยู่นะคะท่านขา